Lüder Gottlieb Kückens

Lüder Gottlieb Kückens (* 6. Dezember 1797 in Ranzenbüttel; † 7. April 1842 in Deesdörp) weer en ollnbörgschen Verwaltungsbeamten.

Kückens is 1797 as Söhn von Gesche, borene Schmidt, un den Landmann Klaus Kückens in Ranzenbüttel boren. He is op’n Hoff von de Öllern opwussen un schull later den Hoff von sien Vader övernehmen. Bet to sien Kumfermatschoon weer he blots op de eenfache School. Eerst 1814 hett he beslaten to studeren. Den eersten Ünnerricht in de ölleren Spraken hett he bi’n Katecheet Muhle in Berne kregen. As Muhle in’n Harvst 1815 Pastoor in Hude worrn is, güng Kückens mit em. To Oostern 1816 is he denn op dat Gymnasium Ollnborg opnahmen worrn. Dor hett he ok Privatünnerricht von Rekter Friedrich Reinhold Ricklefs kregen. Al to Oostern 1818 hett he dat Abitur maakt un hett denn en Studium von de Juristeree an de Universität Göttingen anfungen. Dor weer he ünner annern Schöler von Hugo un Thibaut. In’n Harvst 1818 is he denn aver för dree Semester an de Universität Heidelberg wesselt. Dor weer he Schöler von Thibaut, Zachariae, Roßhirt, Cropp un Gensler. To Oostern 1820 keem he wedder an de Universität Göttingen un hett dor ünner annern Eichhorn, Heeren un Bergmann höört.

1821 keem he na dat Groothartogdom Ollnborg trügg un is an’n 9. November 1821 Amtsauditer bi dat Amt Minsen worrn. Von dor is he in’n Sommer 1832 in dat Amt Gannerseer wesselt un Anfang 1826 in dat Amt Bockhorn. An’n 24. Dezember 1825 hett he dat Staatsexamen bestahn un is an’n 13. September 1827 tweten Regerungssekretär worrn. An’n 3. März 1829 is he eersten Sekretär worrn. In’n Harvst 1830 hebbt se em as tweten Beamten un Amtmann in dat Amt Jever versett. Von dor is he an’n 3. März 1833 as eersten Beamten na Deesdörp in dat Amt Landwörden wesselt. Dat is he bet to sien Dood 1842 bleven.

Kückens hett an’n 23. September 1825 in Gannerseer Gesina Friederike Kückens freet. De beiden harrn dree Kinner.Neuer Nekrolog der Deutschen. Band 20, B. F. Voigt., 1844, Sied 289

 Footnoten 

Kategorie:Mann
Kategorie:Beamten
Kategorie:Boren 1797
Kategorie:Storven 1842